愚溪
作者：孫覿
朝代：宋

paragraphs: 羣休眩鹿馬，獨覺辨澠淄。
蟲鳥豈知道，斷尾畏爲犧。
草木詎有靈，衛足不如葵。
智嚢樗里子，痴絕顧愷之。
成壞繫所遭，何必陋昨非。
儀曹天下士，失身蹈危機。
一斥臥江海，南冠繫湘纍。
不思蛇起陸，便作鳥擇栖。
匿智以爲愚，更欲名其溪。
溪山清可厲，溪上碧相圍。
石底行翠虯，煙中抹修眉。
一朝纊息定，白日斷履綦。
叢祠翳篁竹，秋風生網絲。
凜凜望千載，避世真吾師。
故物不可尋，山川尚華滋。
永懷西州動，興言北山移。
欣然解其會，了了不復疑。
獨醒亦何事，誓將餔糟醨。
舉酒酹一觴，宛宛度兩旗。
蕉黄配丹荔，歌此迎神詩。